5 boek-minute met Nataniël
JY LEES NOU 5 boek-minute met Nataniël
Phyllis Green gesels met Nataniël oor sy nuutste boek, When I Was (Human & Rousseau, R140)
Waarom net 25 stories?
Ek beplan nie regtig dinge se lengte of volume nie, ook nie met shows nie. Ek kyk na wat ek het en kies die beste of kies stories wat saam 'n interessante of vermaaklike versameling vorm.
Is die boek 'n goeie verteenwoordiging van jou werk oor die afgelope 20 jaar?
Ek dink so, die Engelse stories het later gekom en ook met 'n ritme en styl van hulle eie. Dis nie soos my Afrikaanse goed nie. Dis ook nie vertalings nie. Ek dink in Engels wanneer ek dit skryf en skep 'n ander omgewing as in my Afrikaanse vertellings.
Jy skryf in die meeste gevalle Engels, en jou vertonings is ook in Engels, maar Afrikaanse mense uit alle agtergronde is gek oor jou. Hoekom dink jy raak jy hulle almal en is jy gewild by so 'n wye gehoor?
Ek wil nooit eksklusief in een taal werk nie, jy skakel die grootste deel van die mark of 'n moontlike gehoor uit. Dis vir my maklik om in Engels of in Afrikaans te werk. My lewenservaringe was meestal in Afrikaans en my invloede meestal in Engels. Ek dink mense vind aanklank omdat ek skryf oor goed wat almal raak, maar nie aandag kry nie omdat dit nie sosiaal of polities as belangrik of korrek beskou word nie. Ek het vrede met dinge soos politiek, sport of kulturele groepe, vir my gaan alles oor die individu.
Jou stories het 'n komiese inslag, maar daar is altyd 'n dieper lewensles. Is dit gegrond op eie ervaring?
Die lewe is hard, moeilik, wreed, uitputtend, kort en dikwels hartseer. Ek het van kleins af geleer om alles te oorleef met humor. My familie vind altyd iets om oor te lag. Dus sal albei elemente altyd teenwoordig wees in my werk.
Kos is vir jou belangrik en dit duik telkemale op in jou stories. Wat maak kos so belangrik (behalwe dat ons moet eet om te lewe)?
Kos is deur die eeue een van die sterkste bande tussen mense. Dit gaan net soveel oor die situasie, die samesyn en die feestelikheid as die kos self. Nasies word geïdentifiseer aan hulle kos en tradisies. Dit is ook die primêre konneksie met die aarde waarop ons leef. Mense wat kos verstaan en geniet, waardeer ook ander eenvoudige, alledaagse, wonderbaarlike dinge.
Het jy 'n gunsteling-storie in die bundel?
'Profession', dit gaan oor hoe moeilik dit was in die vroeë tye om konvensies te bring of jou eie ideale te volg.
Ek berei voor aan Coronåtion, my nuwe produksie by Emperors Palace, en skryf 'n kookboek wat Kersfees 2009 gereed sal wees.
Wat lees jy vir ontspanning? Gunsteling-boek?
Ek lees geskiedenis, romans en kinderboeke. En ek versamel skaars pop up-boeke en antieke boeke oor juweliersontwerp. Gunsteling op die oomblik: What I Was deur Meg Rosoff, ek het dit ontdek nadat ek When I Was uitgegee het!